Oficiālais Vēstnesis L 240 , 24/08/1992 Lpp. 0019 - 0020



Padomes Regula (EEK) Nr. 2411/92 (1992. gada 23. jūlijs), ar ko groza Regulu (EEK) Nr. 3976/87 par Līguma 85. panta 3. punkta piemērošanu dažām nolīgumu un saskaņotu darbību kategorijām gaisa transporta nozarē EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu un jo īpaši tā 87. pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], ņemot vērā Ekonomikas un sociālo lietu komitejas atzinumu [3], tā kā saskaņā ar Padomes 1987. gada 14. decembra Regulu (EEK) Nr. 3975/87 par procedūru konkurences noteikumu piemērošanai attiecībā uz uzņēmumiem gaisa transporta nozarē [4], Komisija tagad ir pilnvarota īstenot šos konkurences noteikumus attiecībā uz gaisa transportu dalībvalstu robežās; tā kā tāpēc ir vēlams nodrošināt šai transporta jomai piemērojamu grupveida atbrīvojumu pieņemšanas iespēju; tā kā Regula (EEK) Nr. 3976/87 [5] pilnvaro Komisiju ar regulu paziņot, ka 85. panta 1. punkta noteikumi nav piemērojami noteiktām nolīgumu starp uzņēmumiem, uzņēmumu apvienību lēmumu un saskaņotu darbību kategorijām; tā kā tiesības pieņemt šos grupālos atbrīvojumus tika piešķirtas uz ierobežoto laiku, kas beidzas 1992. gada 31. decembrī, lai ļautu gaisa pārvadātājiem pielāgoties vairāk konkurējošai videi, kas rodas regulējošo sistēmu, ko piemēro starptautiskam gaisa transportam Kopienas teritorijā, izmaiņu rezultātā; tā kā grupālo atbrīvojumu turpināšanās pēc šā datuma ir attaisnojama ar turpmākajiem pasākumiem, kurus veic Kopiena, lai liberalizētu gaisa transporta nozari; tā kā šo grupveida atbrīvojumu darbības jomu un ar tiem saistītos nosacījumus Komisijai būtu jānosaka ciešā saziņā ar dalībvalstīm, ņemot vērā izmaiņas konkurences vidē, kas panāktas pēc Regulas (EEK) Nr. 3976/87 stāšanās spēkā, IR PIEŅĒMUSI ŠO REGULU. 1. pants Ar šo Regulu (EEK) Nr. 3976/87 groza šādi: 1. Regulas 1. pantā svītro vārdu "starptautiskajam". 2. Regulas 2. panta 2. punktu aizstāj ar šādu: "2. Komisija var jo īpaši pieņemt šādas regulas attiecībā uz nolīgumiem, lēmumiem vai saskaņotām darbībām, kas vērstas uz kādu no šādiem mērķiem: - aviolīniju grafiku kopīga plānošana un koordinēšana, - apspriedes par tarifiem pasažieru un bagāžas pārvadājumiem, kā arī kravas pārvadājumiem regulārajos gaisa pārvadājumos, - kopīga darbība jaunos, mazāk noslogotos regulārajos gaisa pārvadājumos, - laika nišu sadale un lidojumu sarakstu sastādīšana lidostās; Komisija rūpējas par to, lai nodrošinātu atbilstību Padomes pieņemtajam Rīcības kodeksam, - datorizētu rezervēšanas sistēmu, kas saistītas ar lidojumu sarakstu sastādīšanu, biļešu rezervēšanu un pārdošanu, kopīga iegāde, izstrādāšana un ekspluatācija, ko veic gaisa transporta uzņēmumi; Komisija rūpējas par to, lai nodrošinātu atbilstību Padomes pieņemtajam Rīcības kodeksam." 3. Regulas 3. pantu aizstāj ar šādu: "3. pants Katrai regulai, kas pieņemta saskaņā ar 2. pantu, ir konkrēts darbības laiks. To var atcelt vai grozīt, ja ir mainījušies apstākļi attiecībā uz jebkuru no faktoriem, kas veicināja tā pieņemšanu; tādā gadījumā nosaka laikposmu, lai grozītu nolīgumus un saskaņotās darbības, uz ko attiecas iepriekšējā regula pirms tās atcelšanas vai grozīšanas." 4. Regulas 8. pantu svītro. 2. pants Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 1992. gada 23. jūlijā Padomes vārdā — priekšsēdētājs J. Cope [1] OV C 255, 30.8.1991., 10. lpp. [2] Atzinums sniegts 1992. gada 10. jūlijā (Oficiālajā Vēstnesī vēl nav publicēts). [3] OV C 169, 6.7.1992., 13. lpp. [4] OV L 374, 31.12.1987., 1. lpp.Jaunākie grozījumi izdarīti ar Regulu (EEK) Nr. 2410/92 (OV L 240, 24.8.1992., 18. lpp.). [5] OV L 374, 31.12.1987., 9. lpp. Grozījumi izdarīti ar Regulu (EEK) Nr. 2344/90 (OV L 217, 11.8.1990., 15. lpp.). --------------------------------------------------